V. Veteška, podpredseda NR SR: (2005-10-26):
Nasleduje prvé čítanie o návrhu poslankyne Národnej rady Slovenskej republiky Márie Demeterovej na vydanie zákona, ktorým sa mení a dopĺňa zákon č. 726/2004 Z. z. o poskytovaní jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách (tlač 1330). Návrh na jeho pridelenie výborom máte v rozhodnutí č. 1337. Teraz dávam slovo pani poslankyni Demeterovej. M. Demeterová, poslankyňa: Vážený pán predsedajúci, vážené kolegyne poslankyne, kolegovia poslanci. Málo z toho, čo robia ľudia, je celkom vyhovujúce a nie zriedka to treba aj korigovať. Pred niekoľkými mesiacmi sa mi posťažoval dr. Kluska, ktorý je podpredsedom organizácie bývalých účastníkov vojenských táborov nútených prác a istý obyvateľ mestskej časti, kde ja bývam, o problémoch spojených s realizáciou uvedeného zákona č. 726/2004 Z. z., ktorý nadobudol účinnosť 1. januára tohto roka. Navrhla som mu, aby dal dokopy všetky negatívne či sporné a diskutabilné záležitosti a potom sa pokúsim vo veci pomôcť. Dr. Kluska s dôkladnosťou jemu vlastnou zhromaždil dôkazový materiál, dal aj podnet na odtajnenie príslušných tajných historických vojenských dokumentov, čo sa aj zrealizovalo vo Vojenskom historickom archíve v Trnave v júli tohto roka a všetko zosumarizoval, nechal pripomienkovať vo vlastných radoch i v právnických kruhoch Ministerstva obrany Slovenskej republiky, potom sme to vecne i formálne pripravili do návrhu novely zákona č. 726/2004 Z. z., ktorú tu po určitom doformulovaní a skompletizovaní teraz predkladám. Treba ihneď na začiatku zdôrazniť to podstatné, že každé tvrdenie v predloženom návrhu zákona novely, v predloženom návrhu novely zákona je odôvodnené a doložené príslušnými historickými, oficiálnymi dokumentmi. V predloženej novele ide celkovo o riešenie troch okruhov problémov. Po prvé je to upresnenie najmä formulácie niektorých časových údajov v pôvodnom zákone č. 726/2004 Z. z.; po druhé, riešenie niektorých nedostatkov vo vojenských archívoch a po tretie, konkretizácia a objektivizácia pojmu vtedajšej politickej nespoľahlivosti. Vyskytli sa prípady, že napríklad v archíve chýbajú niektoré záznamy, alebo sú neúplné, prípadne dvaja členovia tej istej rodiny, ktorí sa do PTP dostali spolu, mali rozličný záznam, jeden spoľahlivý, jeden nespoľahlivý. Najzávažnejší je posledný uvedený okruh problémov. Paradoxne mnohí pétepáci ako žiadatelia o príspevok sú teraz de facto postavení do roly obžalovaných a majú osobne vysvetľovať či obhajovať svoje vtedajšie osobné, politické zaradenie. Boli ako trestanci, ale dôvod trestu vo vojenských záznamoch často chýba. Sú na tom horšie ako politickí väzni, voči ktorým bola pred súdom vznesená písomná obžaloba. V prípade pétepákov boli niekedy zo strany ŠtB a iných úradných zložiek len slovné udania a pred verejnosťou utajované pokyny, ktoré vyústili bez uvedeného dôvodu do vojenského povolávacieho rozkazu. Zo všetkého toho vyplynula potreba sformulovať a odstrániť nedostatky a zamedziť rôznym, už existujúcim i ďalším možným diskriminačným dôsledkom. Toto je zmysel a cieľ predloženej novely. Keďže všetko v návrhu novely je argumentačne písomne podložené, dúfam, vážené kolegyne a kolegovia, že budeme môcť pri jej prerokúvaní postupovať vecne, nezaujato a korektne. Ďakujem za pozornosť.